Document ID: 32001R2055

Kommissionens forordning (EF) nr. 2055/2001
af 19. oktober 2001
om ændring af forordning (EF) nr. 2603/1999 om overgangsregler for støtte til udvikling af landdistrikterne som fastsat i Rådets forordning (EF) nr. 1257/1999
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), særlig artikel 53, stk. 1, og
ud fra følgende betragtninger:
(1) For de forordninger, der er nævnt i artikel 4, stk. 1, i Kommissionens forordning (EF) nr. 2603/1999(2), ændret ved forordning (EF) nr. 1929/2000(3), fastsætter artikel 4, stk. 2, en frist for Kommissionens modtagelse af betalingsanmodninger, inden for hvilken der fortsat kan ydes finansieringsstøtte fra EUGFL's Udviklingssektion. Denne bestemmelse afkorter den frist, som tidligere var fastsat ved Kommissionens beslutninger om ydelse af støtte fra Udviklingssektionen under EUGFL sammenholdt med artikel 21, stk. 4, i Rådets forordning (EØF) nr. 4253/88(4), senest ændret ved forordning (EF) nr. 3193/94(5).
(2) Den kortere frist for Kommissionens modtagelse af betalingsanmodninger vil kunne medføre en betydelig underudnyttelse af bevillingerne under EUGFL's Udviklingssektion. Denne frist bør derfor forlænges for at gøre det muligt at udnytte alle bevillingerne under EUGFL's Udviklingssektion.
(3) De i denne forordning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -
UDSTEDT FØLGENDE FORORDNING:
Artikel 1
1. Artikel 4, stk. 2, første afsnit, i forordning (EF) nr. 2603/1999 affattes således: "2. Betalinger udløst af forpligtelser, iberegnet udligningsgodtgørelser, som senest vedrører året 1999 og er indgået af medlemsstater før den 1. januar 2000, og for hvilke udgifterne er afholdt af medlemsstaterne før 1. januar 2002, finansieres fortsat af EUGFL, Udviklingssektionen, i overensstemmelse med bestemmelserne i de forordninger, der er nævnt i stk. 1, forudsat at midlerne er til rådighed."
2. Artikel 4, stk. 3, i forordning (EF) nr. 2603/1999 affattes således: "3. Fællesskabets støtte til flerårige udgifter til den type foranstaltninger, der nævnes i stk. 2, første afsnit, og for hvilke udgifterne er afholdt af medlemsstaterne efter 1. januar 2002, finansieres af EUGFL, Garantisektionen, i områder, der ikke er omfattet af mål 1 som defineret fra den 1. januar 2000."
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. oktober 2001.

Labels: 15
19
6